**Tiltak for å styrke kompetansen om informasjonssikkerhet og personvern hos alle ansatte i Ringerike kommune**

Dette notatet ber om ledergruppens tilslutning til at alle ansatte i Ringerike kommune skal gjennomføre e-læringskurs i informasjonssikkerhet og personvern.

Informasjonssikkerhet er generelt sett viktig, men er aktualisert av at vi har mange på hjemmekontor, noe som gir større sjanse for hacking og tap av viktige data. Det er registrert en økning av blant annet falske e-poster som forsøker å utnytte korona-situasjonen.

Innføringen av ny personvernforordning (GDPR) i 2018 har ført til at det stilles strengere krav til kommunen rundt behandlingen av personopplysninger. Kommunen har ved flere tilfeller de siste årene opplevd brudd på forordningen som en følge av manglende kompetanse, bevissthet og rutiner.

**Bakgrunn**

Dagens bruk av digitale verktøy i alle deler av kommunens virksomhet åpner opp for en reell sikkerhetsrisiko. Av erfaring vet vi at det er stor sannsynlighet for at eksterne aktører som har ondsinnede hensikter vil forsøke å utnytte lav kompetanse og bevissthet hos medarbeidere rundt informasjonssikkerhet. Disse aktørene blir i tillegg bedre og bedre til å virke troverdige. Konsekvensene av et digitalt angrep kan være katastrofale for en kommune – både for økonomi, drift, personvern og omdømme.

Kommunen samler inn, lagrer og behandler hver dag en rekke personopplysninger både fysisk, digitalt og muntlig. Vi plikter å sikre at disse opplysningene behandles i tråd med lovverket slik at kommunen eller den registrerte ikke blir skadelidende. Dette krever at alle medarbeidere har en bevissthet for informasjonssikkerhet og forståelse for reglene knyttet til behandling av personopplysninger. Det kan få store konsekvenser (høye bøter) for kommunen dersom det forekommer brudd på personvernlovgivningen.

Vi har i vår e-læringsportal KS-læring tilgjengelig et kompetanseprogram som er tilstrekkelig for å imøtekomme GDPR-kravet. Dette er opprinnelig et dansk kurs som foreningen Kommunal Informasjonssikkerhet (KiNS) i samarbeid med Bærum kommune og KS har tilpasset norske forhold. Kompetanseprogrammet består av 8 e-læringsmoduler og 5 oppsummeringsvideoer.

**Omfang og tidsbruk**

Modul 1 – Grunnleggende informasjonssikkerhet (ca 25 minutter)
Modul 2 – Sikkerhet på mobile enheter (ca 12 minutter)
Modul 3 – Trusler fra IT- kriminelle (ca 12 minutter)
Modul 4 – Fysisk sikkerhet (ca 10 minutter)
Modul 5 – Grunnleggende personvern (ca 20 minutter)
Modul 6 – Utvidet personvern (ca 15 minutter)
Modul 7 – Informasjonssikkerhet for ledere (ca 14 minutter)
Modul 8 – Håndtering av sikkerhetshendelser (ca 10 minutter)

Total tidsbruk for hele kompetanseprogrammet vil være ca 2 timer.

**Gjennomføring**

Kommunens ledere, med ledergruppen i spissen, skal være de første som gjennomfører kursene, og får en kortere frist enn resten av organisasjonen.

Det kan i enkelte sektorer, slik som helse- og omsorg, være mangel på PCer tilgjengelig for å gjennomføre disse kursene innenfor arbeidstiden. Det åpnes for at kursene kan gjennomføres som del av f.eks. avdelingsmøter, og at deltakelse kan registreres i vår e-læringsportal i etterkant for å sikre at vi har oversikt over hvem som har tatt kursene og ikke.

Alle andre ansatte gjennomfører kursene i arbeidstiden når det måtte passe, dog senest innen fristen.

**Anbefaling**

* Ledergruppen, enhetsledere og avdelingsledere må gå foran som rollemodeller og gjennomføre alle 8 moduler først (innen 1. juli 2020.). Ledere skal videre oppfordre til gjennomføring av kompetanseprogrammet.
* Kommunens medarbeidere **skal** gjennomføre kompetanseprogrammets moduler 1-6 og 8 i KS- Læring innen 1. oktober 2020.
* Det sendes ut en e- post til alle ansatte med informasjon om tema, omfang og praktisk informasjon om gjennomføring. Etter 1 måned vil det sendes ut påminnelse om gjennomføring. E- post sendes fra rådmannen.
* Digitaliseringssjef og sikkerhetsrådgiver i IT-enheten har ansvar for å følge opp gjennomføringsandel og iverksette tiltak for å nå de som eventuelt ikke har gjennomført innen tidsfristen.

**Økonomiske og administrative konsekvenser**

Kursene stilles fritt til disposisjon for kommunen, og det er ingen kostnader knyttet til å ta disse kursene, utover bruk av arbeidstiden.

Datatilsynet vil skrive ut overtredelsesgebyrer dersom vi bryter regelverket. Eksempler på slike bøter som er ilagt offentlige etater i Norge ligger i størrelsesorden opp til 3 millioner kroner. I tillegg kommer tapt omdømme.

Med vennlig hilsen